7. schôdza NR SR - 3.deň - B. popoludní
Dátum: 2016-09-23
Poslanec: Viskupič, Jozef (OĽANO)
Druh vystúpenia: Vystúpenie v rozprave

58. Ďakujem. Vážený pán predsedajúci, kolegyne, kolegovia, myslím, že položiť si na začiatku vystúpenia pri tejto schôdzi otázku podobne, ako si ju položil Ján Budaj, a to je, čo objavné, čo podstatné, čo nové sa dá pri odvolávaní ministra Kaliňáka po príbehu štyroch mesiacov tejto schôdze alebo ambície schôdzu zvolať, schôdzu odrokovať a schôdzu ukončiť, ako to podstatné. Myslím si, že naozaj sa na pôde alebo v rámci tejto debaty odhalilo mnohé z toho, akým spôsobom chce súčasná, vtedy ešte vládna štvorkoalícia, keď sme schôdzu zvolávali, a dnes už vládna trojkoalícia riešiť problémy zodpovednosti morálnych kreditov a tým, ako bude spravovať všeobecné veci verejné, či už pre samých pre seba, či už pre opozíciu, či už pre občanov voličov, alebo teda všeobecne povedané, ako bude vládnuť. Presne na tom formáte, presne tu je vidieť ten cynizmus, ten teflonový skafander, kde akýkoľvek argument, akékoľvek doplnenie toho, čo bolo na začiatku schôdze, čo sa stalo v priebehu a počas leta, čo priniesol pri ambícii odhaliť korupčný mechanizmus, korupčný uzol, chobotnicu, mafiu, akokoľvek to nazveme, ktorá nám de facto vládne a je nad, pod, okolo nášho súčasného, metaforicky nazývaného, aj vládneho zlepenca oligarchov. Jedno aj počas tejto debaty, aj počas vývoja tej schôdze je ale evidentné, a to je, že váha argumentov, váha obžaloby a váženie morálnych kreditov nie je pre túto debatu takpovediac podstatná. Pretože tak, ako zareagoval kolega Podmanický na, tuná v predchádzajúcom vystúpení, na pána poslanca Suchánka, je podľa mňa asi najväčší prejav toho cynizmu, ktorý zažívame. Tu niekto pri odvolávaní ministra Kaliňáka ide šermovať morálnymi kreditmi. No tak dotiahnime hĺbku morálneho kreditu o niečom sa vyjadriť do dôsledkov. Ak by sme vystúpili a uvažovali s tým, že prečo sa tejto debaty nezúčastňuje alebo aj debaty predchádzajúceho bodu odvolávaní samotného premiéra, vládni poslanci, tak potom ten mentálny svet pána Podmanického celkom dobre budeme chápať. Preto nevystupujú v rozprave, pretože cítia, že nemajú argumenty a nemajú morálny kredit vystúpiť a obhájiť svojho vlastného premiéra, obhájiť svojho ministra. Jediné, na čo sa zmôžu, sú ad hominem osobné útoky na vystupujúcich poslancov z opozície, a to je obžaloba, akým spôsobom krajinu chcú spravovať, akým spôsobom chcú viesť debatu v tomto parlamente. Osobné útoky, útoky na morálnu alebo osobnú integritu a to je, bohužiaľ, kúsok sveta, ktorým sa tu deň čo deň pri schôdzach musíme stretávať. A myslím si, že nič neubližuje viac Slovensku a obhajobe verejného záujmu ako tento typ debaty. Ja si na váženie morálneho kreditu alebo morálnej váhy dávam setsakra pozor a myslím si, že ak by reprezentanti franforcov SIET-e, ktoré sa včlenili do MOST-u a tým pádom aj MOST - HÍD, reprezentanti SNS a reprezentanti SMER-u zobrali kúsok k srdcu to, čo napríklad teraz odkázal pán Podmanický pánovi Suchánkovi, tak minister Kaliňák nie je dávno ministrom. Tam totiž je základný kameň úrazu, preto bola zvolaná táto schôdza, a preto si myslím, že by mali veľmi oni veľmi hlboko vážiť slová a brať si do úst tak ťažkú kategóriu, ako je morálka voči iným ľuďom tohto pléna. To nové, tie nové fakty, tie otázky, prečo sme túto schôdzu zvolali, prečo žaluje súbor poslancov podpísaných pod túto schôdzu ministra Kaliňáka a obžalováva ho zo zlyhania, sú de facto naozaj prepraté zo všetkých možných strán. A čo je pre mňa ale najdôležitejšie, to je to, že nám poskytli tým, že nám chceli zalepiť ústa a odpratať schôdzu až na dnešný čas, pritom my sme mali ambíciu a právo ju zvolať a prerokovať pred letom, koniec koncov môže slúžiť aj heslu, že všetko zlé je na niečo dobré. Pretože počas vývoja tej kauzy sme sa dozvedeli nové veci, a tak ako mnohé médiá a celá verejnosť mali možnosť viac a dlhšie svietiť na kauzu ministra Kaliňáka a dozvedeli sme sa skutočnosti, ktoré by tak, ako je často spomínané, v iných krajinách odvolali dávno možno aj celú vládu, nie jedného ministra, môžme sa voľne domnievať, prečo je takto neodvolateľný, môžme o tom špekulovať, ale myslím si, že teflonový skafander, ktorý nosia poslanci a držia moc ministra Kaliňáka odvolať, alebo teflonový skafander, od ktorého sa odrážajú všetky obvinenia a argumenty samotného ministra Kaliňáka, je len zdanie. Myslím si, že tým, ako sme strávili v uliciach mnohých miest počas leta, kde ľudia si už nebrali servítky pred ústa a rozprávali pri podpisovaní petície za odvolanie Kaliňáka a tým dávali najavo, že majú záujem, aby tento človek už ďalej z tejto funkcie nereprezentoval Slovensko, že presne týmto dávali najavo, že vedia, že vidia, že majú záujem, aby ak niekto pochybil, ak niekto kryl zločinca alebo bol v zločine priamo zainteresovaný a prišla váha dôkazov, či už to priniesol pán Rybanič, či už na základe výskumu verejne dostupných zdrojov, či už na základe pôsobenia novinárov v tejto kauze, že tento obrovský mechanizmus, ktorý funguje, korupčný mechanizmus sa jednoducho pod koberec zamietnuť nedal, vidia a cítia, že by mala nastať zmena. Pre mňa je ešte dôležité, že, hovoril som to na jednom z tých mítingov, že padli počas tohto leta dva mýty. Prvýkrát sa podarilo aj počas letných mesiacov zorganizovať sériu protestov a držať tému, ktorá nesmie, nemôže a nebude zametená pod koberec. A tým pádom, že aj politika nemá v lete prázdniny, pretože ona skutočne nemá prázdniny, pretože aj cez letné mesiace tu táto kauza svietila a počas či už zberu podpisov pod petíciu, alebo organizovanie protestov v krajských mestách alebo pred korupčným sídlom, alebo sídlom korupcie, alebo domovom korupcie v komplexe Bonaparte, kde sa týždeň čo týždeň v pondelok zhromažďovali. Čiže tento mýtus padol a ľudia skutočne chodili a téma bola živá. A druhý mýtus, ktorý, dokonca motto samotného pána ministra Kaliňáka, ktorý hovorí o tom, že, a myslím, že to hovoril viacerým kolegom v pléne, že treba sa na voliča na Slovensku dívať nasledovným, nasledovnou optikou: malá kauza vydrží týždeň alebo o tri dni sa o nej nebude hovoriť, väčšia mesiac a tému dokáže volič držať v hlave nanajvýš pol roka. Myslí si, že a potom už je zametená pod koberec. Myslím si, že tu a tým, že sme vydržali až do tohoto bodu, je jasné, že označenie bašternákovci, motto, ktoré priniesol Igor Matovič na tomto plagáte, "Slušní ľudia platia dane a zlodeji si žijú za ne", bude symbolom tohto vládneho obdobia, tohto funkčného obdobia tejto Národnej rady, a kým bude zotrvávať minister vnútra vo svojej pozícii, tým viac sa toto, táto veta zapíše ľuďom do pamäti. A dúfam a ja verím, že po tom lete, že padol aj tento mýtus, že volič nie je to, čo sa píše v Gorile, ako to hovoril Haščák, a že dokáže záujmy, svoj vlastný záujem a takto mohutné obvinenie, ktoré prichádza či už od novinárov, ako som spomínal, alebo na základe práce Igora Matoviča, Veroniky Remišovej, Joža Rajtára, Daniela Lipšica, jednoducho nevypadne z pamäti. Dúfam teda, že ak budeme vážiť morálne kredity, ak budeme mať skutočne na mysli obhajobu verejného záujmu, nech z akéhokoľvek uhla pohľadu znamená čokoľvek, tak bude jasné, že umelé, mocenské, arogantné, cynické držanie ministra Kaliňáka vo funkcii nebude zametené pod koberec a bude to naozaj symbolom vládnutia vlády Roberta Fica číslo 3. A keďže som nemal možnosť vystúpiť aj v tej predchádzajúcej schôdzi, myslím si, že aj samotný pobyt, ako to tu hovorili, je tým posledným a z môjho pohľadu aj pri tejto téme odvolávania ministra Kaliňáka dôležitý pobyt premiéra v byte daňového podvodníka je takisto jedna z vecí, ktoré dáva korunu tomu, akým spôsobom je spravované Slovensko. A že ak by nebol znel generálny príkaz vodcu "opustite sálu" pre vládu aj pre poslancov koalície, tak by sme mohli dúfať, že táto koruna bude sňatá, že táto verejná hanba bude vyriešená hlasovaním tohoto pléna. Keďže vieme a vidíme, že táto ochota tu nie je, dokonca tu nie je ani ochota sa navzájom vypočuť, z jednej strany obhájiť ministra, z druhej strany priniesť kritiku, tak môžem vzniesť iba apel na samotného ministra: Neubližujte Slovensku viac, ako je nutné, a skúste nájsť posledné zbytky svedomia, zamyslieť sa a povedať, kedy mandát ponúknete na to, aby vás niekto vo funkcii ministra vnútra vymenil. Bolo by to dobré z hľadiska všeobecnej atmosféry vo verejnosti, bolo by to dobré z hľadiska vnímania spravodlivosti, bolo by to čestné a dokonca, čo pre mňa je veľmi dôležité, bolo by to aj chlapské. Pretože ak by prišlo toto gesto, malo by ďalej zmysel rozprávať sa s vami, vážení členovia vládnej koalície, o morálnej váhe, o morálnych kreditoch a o tom, čo môže obhajoba verejného záujmu z tak vysokého postu, ako je minister vnútra a podpredseda vlády, znamenať. Dúfam, že, a blížim sa ku koncu vystúpenia, že sa dostaneme pri prerokovávaní nových vládnych zákonov, pri nových parametroch, ktoré chcú zalepiť ústa opozícii, čiže nových parametroch rokovacieho poriadku, k tomu, že debata o verejnom záujme, o tom, čo je dobré pre obyčajných ľudí, akým spôsobom definovať na Slovensku slová ako slušnosť, česť, odvaha a spravodlivosť, že opozícia nebude vytesnená, kriminalizovaná, a napriek možno nepriazni osudu a napriek tomu, že máme iba ambíciu vykonávať svoje právo a prerokovávať nami zvolené témy pri mimoriadnych schôdzach a schôdzach na odvolávanie ministrov pod váhou dôkazov, že toto bude do budúcna zdobiť toto plénum a nie naopak, že to bude vyzerať takto, že nie sme sa ochotní ani vypočuť. Nie sme ochotní a nie ste, vážení predstavitelia vládnej koalície, počúvať váhu argumentov a iba strieľať od pásu a ísť po členkoch v osobných útokoch, v útokoch na morálne kredity. Ďakujem za pozornosť.